Predkladacia správa

 	Návrh zákona, ktorým sa mení a dopĺňa zákon č. 280/2002 Z. z. o rodičovskom príspevku v znení neskorších predpisov a zákon č. 461/2003 Z. z. o sociálnom poistení v znení neskorších predpisov, sa v roku 2005 predkladá na základe vlastnej iniciatívy. V novembri 2004 bol predmetom vonkajšieho pripomienkového konania návrh zákona o príspevku na služby starostlivosti o dieťa a o zmene a doplnení niektorých zákonov, ktorého súčasťou bol aj návrh novely zákona č. 280/2002 Z. z. v znení neskorších predpisov. Vzhľadom na zásadnú pripomienku Ministerstva vnútra Slovenskej republiky k príspevku na služby,   pomoc rodičom pri zabezpečovaní starostlivosti o dieťa sa rieši predkladaným návrhom zákona.
	Na základe uvedeného a na základe poznatkov z aplikácie zákona o rodičovskom príspevku v doterajšej praxi,  boli do predkladaného návrhu zákona zapracované tieto zmeny a doplnenia:	
-	poskytovanie rodičovského príspevku v jednej výške aj rodičovi, ktorý počas výkonu zárobkovej činnosti alebo štúdia zabezpečí starostlivosť o dieťa  nielen inou fyzickou osobou, ale aj právnickou osobou, 
-	výplatu rodičovského príspevku vo výške rozdielu v  prípade, ak je materské nižšie ako rodičovský príspevok,
-	zamedzenie vyplácania rodičovského príspevku v prípade spätnej výplaty materského,
-	legislatívnotechnické úpravy v súvislosti s prijatím príslušných právnych predpisov.
Rodičom, ktorí sa osobne starajú o dieťa do troch resp. do šesť rokov veku dieťaťa  štát poskytne pomoc nielen vyplácaním rodičovského príspevku, ale aj platením poistného na zdravotné poistenie, poistného na dôchodkové poistenie a platením príspevkov na starobné dôchodkové sporenie.
Návrh zákona  nebude mať dopad   na zvýšenie objemu finančných prostriedkov určených na výplatu rodičovského príspevku v roku 2005. 
Návrh zákona bol predmetom vonkajšieho pripomienkového konania, vyhodnotenie ktorého je súčasťou predkladaného materiálu.
Návrh zákona bol prerokovaný v Legislatívnej rade vlády Slovenskej republiky, ktorá po zapracovaní pripomienok odporúča vláde s návrhom zákona v novom znení súhlasiť.